«Ватаным Татарстан»

Безгә аннан кирәкми

***//***

***Лилия***

***НУРМӨХӘММӘТОВА***

***//***

**Күп балалы гаиләләрнең җирдән баш тарту сәбәбен Җир һәм мөлкәт мөнәсә­бәтләре министрлыгының коллегия утырышында әйттеләр.**

Билгеле булганча, Россия­дә күп балалы гаиләләргә җир бирү турындагы закон кабул ителгән иде. Инде бүген беренче нәтиҗәләр ясарга да була. Республикада 15 мең­нән артык гаилә бушлай җир кишәрлеге алырга өлгергән инде. Бу – җир сорап гариза язган гаиләләрнең 81 проценты дигән сүз. Күптән түгел Мәс­кәүдә булган киңәшмә барышында Татарстанда бу эшнең оешкан төстә алып барылуын да билгеләп уздылар.

Җир һәм мөлкәт мөнәсә­бәтләре министрлыгының коллегия утырышы Премьер-министр вазыйфаларын башкаручы Равил Моратов катнашында узды. Министр Азат Хамаев әйтүенчә, республикада 25 мең чамасы күп балалы гаилә бар. Шуның 21 мең­нән артыгы кишәрлек сорап мөрәҗәгать иткән. 19 меңләп гаиләгә җир сайлап алуга хокук бирелгән булган. Алар­ның күбесе җирле булган инде. Министрлыкта аңлатула­рынча, эшнең шулай оешкан төстә баруы электрон чиратка бәйле.

Әлеге эшнең республикада ничек оештырылуы  һәм эш барышында нинди проблемаларга юлыгулары хакында Лениногорск муниципаль берәмлегенең милек һәм җир мәсьәләләре палатасы рәисе Оксана Куприянова киңрәк сөйләде. Закон кабул ител­гәннән соң кайбер шәһәр­­ләр­дә җир бүлүдә проблемалар калкып чыгачагы турында алдан хәбәр иткәннәр иде. Оксана Викторовна үз җир­лекләрендә килеп туган проб­лемаларга тукталды да инде. Билгеле булганча, күп балалыларга җирне шәхси йорт салу, бакча кишәрлеге булдыру, шәхси ярдәмче хуҗалык алып бару өчен рәсмиләш­терергә була. Лениногорск төбәгендә 600дән артык күп балалы гаилә бар. Шуның яртысыннан артыгы Лениногорск шәһә­рендә теркәлгән. Аңла­тулар алып барганнан соң гаилә­ләрнең 82 проценты, җир сорап, гариза яза.

Кишәрлек алырга теләүче гаиләләрнең үтенечен канә­гатьләндерү өчен эшче төр­кем оешкан. Эш барышында 25 җирлекнең бары тик бишесендә генә җир бирүдә тоткарлыклар килеп тумаячагы ачыклана. Нәтиҗәдә район территориясендә шәхси яр­дәмчел хуҗалык булдыру һәм йорт салу өчен кулай булган урыннар тикшерелгән. Эшче төркем Иске Шөгер авылына туктала. Бу җирлектән йорт урыны алырга теләк белде­рүчеләр өчен кишәрлекләр тәгаенләнгән.

Ләкин моның белән генә проблема чишелеш тапкан дип әйтеп булмый. Җир сораучыларның күпчелеге Лениногорск шәһәрендә яшә­гәнлектән, аларга калага якын урыннан кирәк. Моны истә тотып, бакчачылык шир­кәтлә­рендәге 6 җир кишәр­леген өй­рәнгәннәр. Анализлар күрсәт­кәнчә, бу урыннар санитар зонага кергән, анда йорт төзү эшләре башкарып булмый. Шуңа күрә Иске Пис­мән авыл җирлегеннән 171 гектар җир бүлмәкчеләр. Биредә 458 җир кишәрлеге булачак. Оксана Викторовна әйтүенчә, бу урын шәһәрдән 10-15 км ераклыкта булачак. Тик шунысы бар: читтән җир буласын белгән шәһәр халкы кишәрлектән баш тарта башлаган.